23MOC-61

Nafarroako Alderdi Sozialista talde parlamentarioko eledun Ramón Alzórriz Goñi jaunak, Legebiltzarreko Erregelamenduan ezarrita dagoenaren babesean, honako mozio hau aurkezten du, Nafarroan emakumeen eskubideak babesteko eta genero-indarkeria desagerrarazteko Nafarroako Parlamentuak duen konpromisoa berrestekoa, 2023ko azaroaren 2ko Osoko Bilkuran eztabaidatzeko.

Zioen azalpena.

Azaroaren 25ean Emakumeen Aurkako Indarkeria Desagerrarazteko Nazioarteko Eguna ospatuko da.

Indarkeria matxista emakumeek munduan pairatzen dituzten desberdinkerien ondoriorik izugarriena da. Giza eskubideen urraketa bat dira, eta osotasunezko demokrazia bat garatzeko oztopo nabarmena, emakumeen eta gizonen arteko berdintasuna askatasunezko edozein gizarte-ereduren bihotzean dago eta.

Abenduaren 28ko 1/2004 Lege Organikoa, Genero-indarkeriaren kontrako babes integralerako neurriei buruzkoa, inflexio-puntu bat da Espainian, genero-indarkeriaren izaera eta ezaugarriak modu zehatzean definitzen baititu, eremu pribatuan zein publikoan gertatzen diren gainerako indarkeria-modu halaber gaitzesgarrietatik bereiziz.

Talde parlamentarioek, autonomia-erkidegoek eta toki-erakundeek genero-indarkeriaren aurkako estatu-ituna onetsi zuten 2017ko abenduan, eta itun hori beste mugarri handi bat izan zen genero-indarkeria ikusarazteko, hura desagerraraztea estatu-arazo bihurtzeko, bai eta hari aurre egiteko baliabideak, ekintza koordinatuak eta gaitasunak mobilizatzeko ere.

Alabaina, eta aurrerapauso horiek ekarritako hobekuntzak gorabehera, datuak oraindik ere gorgarriak dira. 2003ko urtarrilaren 1etik, genero-indarkeriaren biktima izan ziren emakumeak zenbatzen hasi zirenetik alegia, 1.236 emakume hil dituzte Espainian.

2023a urte bereziki larria izaten ari da, 51 emakume erail baitituzte gure herrialdean; horietatik 1, Nafarroan.

Erailketa emakumeen aurkako indarkeriaren adierazmolderik dramatikoena da, baina emakumeek indarkeria matxistaren modu desberdinak pairatzen dituzte egunero. Emakume izate hutsagatik.

1/2004 Lege Organikoak ekarri zuen emakumeen aurkako indarkeriak delitu ikusezina izateari uztea, baina Sexu Askatasuna Bermatzeko irailaren 6ko 10/22 Lege Organikoak beste aurrerapen bat ekarri du, sexu-indarkeriatik modu transbertsalean babesten duen zuzenbidezko arkitektura berri bat taxutzen duelako.

Nafarroak urteak daramatza indarkeria matxistaren mota orori aurre egiteko politika publikoak egiten, 14/2015 Foru Legea baliatuta. Lege hori aho batez onetsi zen, eta bultzada politikoari eta mugimendu feministaren bultzadari esker, erkidego erreferente bihurtu gaitu indarkeria matxistaren aurkako borrokan.

Laster irekiko da sexu-indarkeriaren biktima diren emakumeei 24 orduko arreta integrala emateko zentro berria.

Baina aurrerapausoak ematen jarraitu behar dugu prebentzioan, hezkidetzan, eta batez ere berdintasun-politika publikoak sortzen, gure gizarte osoan hedatuta dagoen egiturazko matxismoarekin amaituko dutenak.

Ikusten ez dena ez da existitzen, eta genero-indarkeria ikusaraztea ez da keinu bat, ez da irudi bat; biktima, erasotzaile eta gizarte osoarendako mezu bat da.

Gaur egun, erronka handiak ditugu. Bereziki kezkagarria da indarkeria matxistarekin amaitzeko betebeharrari buruzko adostasunaren haustura, talde ultrakontserbadoreengandiko negazionismoaren ondoriozkoa, zeinak gaur egun erakundeetan tokia baitu eskuinaren eta ultraeskuinaren eskutik.

Horregatik guztiagatik, Nafarroako Parlamentuak honako hau onesten du:

Erabaki-proposamena:

1. Konpromisoa berrestea emakumeen eskubideak babestearekin, genero-indarkeriaren agerbide guztien prebentziorako eta desagerrarazpenerako ekintzekin, erasotzaile eta hiltzaile matxisten erabateko gaitzespenarekin eta biktima guztiei, haien seme-alabei eta familiei babesa ematearekin.
2. Botere publiko guztiei eta gizarte zibilari dei egitea berariaz aurre egitera emakumeen aurkako indarkeria ukatzen duten diskurtso negazionistei.
3. Nafarroako Gobernua premiatzea jarrai dezan hezkidetza hedatzen eta finkatzen diru publikoz lagundutako ikastetxe guztietan, bai eta indarkeria matxistaren prebentziorako, hezkuntza afektibo-sexualerako eta gatazken prebentziorako programekin ere, hezkuntza formalean zein informalean.
4. Nafarroako Gobernua premiatzea sare sozialen bidezko delitu mota berriei, hala nola sextingari eta Stalkingari, aurre egiteko dauden baliabideak indartu ditzan.
5. Nafarroako Gobernua premiatzea indarkeria matxistaren edozein moduren biktima diren emakumeei arreta integrala emateko baliabideak areagotzen jarrai dezan, eta haien errekuperazioa nahiz haien seme-alabena berma dezan.
6. Espainiako Gobernua premiatzea eduki pornografikoko plataformei eta webguneei exiji diezaien adin-egiaztapeneko sistema eraginkorrak erabiltzea, adingabeei eduki horiek eskuraezin izan dakizkien bermatzeko.

Iruñean, 2023ko urriaren 26an

Foru parlamentaria: Ramón Alzórriz Goñi